**Projektas**

**LAZDIJŲ RAJONO SAVIVALDYBĖS TARYBA**

**SPRENDIMAS**

**DĖL PRITARIMO Būdviečio dvaro sodybos fragmentų svirno tvarkymo projektui IR JO DALINIO FINANSAVIMO**

2020 m. birželio 18 d. Nr. 34-440

Lazdijai

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, 50 straipsnio 3 dalimi, Lazdijų rajono savivaldybės 2011–2020 metų strateginio plėtros plano, patvirtinto Lazdijų rajono savivaldybės tarybos 2011 m. birželio 29 d. sprendimu Nr. [5TS-61](http://10.103.1.4:49201/aktai/Default.aspx?Id=3&DocId=40976) „Dėl Lazdijų rajono savivaldybės strateginio plėtros plano patvirtinimo“, I prioriteto „Darnaus verslo, kaimo ir turizmo plėtros skatinimas“ 1.3 tikslo „Didinti turistų srautus rajono savivaldybėje“ 1.3.2 uždaviniu „Skatinti turizmo paslaugų plėtrą“, 1.3.3 uždaviniu „Formuoti patrauklų rajono savivaldybės įvaizdį Lietuvoje ir užsienyje“, III prioriteto „Žmogiškųjų išteklių ir socialinė plėtra“ 3.7 tikslo „Užtikrinti krašto etninės kultūros plėtrą“ 3.7.1 uždaviniu „Saugoti ir plėtoti etninę kultūrą Lazdijų rajono savivaldybėje“, 3.7.2 uždaviniu „Skatinti gyventojų įsitraukimą į kultūrinę veiklą“ ir atsižvelgdama į 2014–2021 metų Europos ekonominės erdvės finansinio mechanizmo programos „Kultūra“ kvietimo „Vietos kultūrinio verslumo skatinimas“ gaires pareiškėjams, patvirtintas viešosios įstaigos Centrinės projektų valdymo agentūros direktoriaus pavaduotojo 2020 m. balandžio 29 d. potvarkiu Nr. DR-20-2-2020-23, Lazdijų rajono savivaldybės taryba n u s p r e n d ž i a:

1. Pritarti Būdviečio dvaro sodybos fragmentų svirno tvarkymo projektui;
2. Skirti projektui įgyvendinti ne mažiau kaip 10 proc. visų tinkamų finansuoti projektui išlaidų ir padengti projekto tinkamų išlaidų dalį, kurios nepadengia projektui skiriamas finansavimas, ir netinkamų finansuoti išlaidų dalį.
3. Įgalioti Lazdijų rajono savivaldybės administracijos direktorių pasirašyti visus dokumentus, susijusius su projekto koncepcijos ir paraiškos rengimu, teikimu ir projekto įgyvendinimu.
4. Užtikrinti investicijų tęstinumą ir galimybę naudotis projekto sukurtais rezultatais vietos bendruomenei 5 metus po projekto įgyvendinimo pabaigos.

Savivaldybės merė Ausma Miškinienė

Andrė Zenevičienė, mob. 8 614 01 038

**LAZDIJŲ RAJONO SAVIVALDYBĖS TARYBOS SPRENDIMO**

**„DĖL PRITARIMO Būdviečio dvaro sodybos fragmentų svirno tvarkymo projektui IR JO DALINIO FINANSAVIMO“**

**AIŠKINAMASIS RAŠTAS**

2020-06-12

Lazdijų rajono savivaldybės tarybos sprendimo „Dėl pritarimo Būdviečio dvaro sodybos fragmentų svirno tvarkymo projektui ir jo dalinio finansavimo” projektas parengtas vadovaujantis Lietuvos Respublikos vietos savivaldos įstatymo 16 straipsnio 4 dalimi, 50 straipsnio 3 dalimi, Lazdijų rajono savivaldybės 2011–2020 metų strateginio plėtros plano, patvirtinto Lazdijų rajono savivaldybės tarybos 2011 m. birželio 29 d. sprendimu Nr. 5TS-61 „Dėl Lazdijų rajono savivaldybės strateginio plėtros plano patvirtinimo“, I prioriteto „Darnaus verslo, kaimo ir turizmo plėtros skatinimas“ 1.3 tikslo „Didinti turistų srautus rajono savivaldybėje“ 1.3.2 uždaviniu „Skatinti turizmo paslaugų plėtrą“, 1.3.3. uždaviniu „Formuoti patrauklų rajono savivaldybės įvaizdį Lietuvoje ir užsienyje“, III prioriteto „Žmogiškųjų išteklių ir socialinė plėtra“ 3.7 tikslo „Užtikrinti krašto etninės kultūros plėtrą“ 3.7.1 uždaviniu „Saugoti ir plėtoti etninę kultūrą Lazdijų rajono savivaldybėje“, 3.7.2 uždaviniu „Skatinti gyventojų įsitraukimą į kultūrinę veiklą“ ir atsižvelgiant į 2014–2021 metų Europos ekonominės erdvės finansinio mechanizmo programos „Kultūra“ kvietimo „Vietos kultūrinio verslumo skatinimas“ gaires pareiškėjams, patvirtintas viešosios įstaigos Centrinės projektų valdymo agentūros direktoriaus pavaduotojo 2020 m. balandžio 29 d. potvarkiu Nr. DR-20-2-2020-23.

Sprendimo tikslas – pritarti rengiamam projektui, kuriuo bus siekiama sutvarkyti kultūros paveldo objektą – Būdviečio dvaro sodybos fragmentų svirną ir pasitelkus vietos bendruomenę jį įveiklinti. Projektas bus rengiamas ir teikiamas VšĮ Centrinei projektų valdymo agentūrai pagal paskelbtą kvietimą teikti paraiškas pagal 2014–2021 metų Europos ekonominės erdvės finansinio mechanizmo programos „Kultūra“ kvietimo „Vietos kultūrinio verslumo skatinimas“ gaires pareiškėjams.

Retas dviaukštis svirnas, pastatytas dar 1803 m. iš maumedžio medienos, yra įdomus savo išorės bei vidaus konstrukcijomis. Tai – unikalus lietuvių liaudies architektūros statinys, architektūriniu požiūriu yra svarbus ne tik Lazdijų kraštui, bet ir visai Lietuvai. Pasitelkus bendruomenę svirnas, parengus jo tvarkybos projektą, bus sutvarkytas ir pritaikytas turizmo, vietos bendruomenės poreikiams. Projekto metu taip pat planuojamos ir įvairios minkštos veiklos – verslumo mokymai, įvairūs renginiais, likusios teritorijos sutvarkymas ir pan.

Svirnas nuosavybės teise priklauso Būdviečio Jėzaus Nazariečio parapijai, su kuria dėl patalpų panaudos bus sudaryta panaudos sutartis.

Planuojama bendra projekto vertė 1 000 000 Eur. Lazdijų rajono savivaldybės biudžeto lėšos (10 proc.) – 100 000 Eur, reikalingos lėšos apyvartai – apie 7 000,00 Eur. Projekto įgyvendinimo trukmė – 24 mėn., projektą planuojama pradėti įgyvendinti 2021 m.

Projektas neprieštarauja galiojantiems teisės aktams ir yra suderintas su atitinkamais Lazdijų rajono savivaldybės administracijos specialistais.

Priėmus sprendimo projektą, neigiamų pasekmių nenumatoma.

Dėl sprendimo projekto pastabų ir pasiūlymų negauta.

Teisės akto projekto antikorupcinis vertinimas taisyklėse nenumatytas.

Sprendimo projektą parengė Lazdijų rajono savivaldybės administracijos Strateginio planavimo ir investicinių projektų valdymo skyriaus vedėja.

Strateginio planavimo ir investicinių

projektų valdymo skyriaus vedėja Andrė Zenevičienė